N2 in Suid-Kaap ná onrus heropenMosselbaai het in 2014 ook onder betogings gebuk gegaan. Foto: @DisFen/Twitter Die nasionale pad by Mosselbaai is heropen nadat inwoners van ŉ aanliggende township onverwags Maandagoggend vroeg die N2 en ander paaie met brandende buitebande versper het. Kapt. Malcolm Pojie, Suid-Kaapse polisiewoordvoerder, het vanoggend aan Maroela Media gesê die polisie vermoed die groot aantal inwoners van Kwanonqaba het begin betoog omdat hulle ontevrede is oor dienslewering, “alhoewel ons nog agter die kap van die byl probeer kom. Dit het vanoggend onverwags kop uitgesteek.” Hy sê die oproer het voor sonop begin toe mense buitebande aan die brand gesteek en op die N2 buite die Suid-Kaapse dorp en elders betoog het. Nadat Kwanonqaba se polisie nie die skare kon bedwing nie, het hulle die hulp van lede van die openbare-ordepolisie ontbied. Teen 08:00 was die situasie feitlik weer normaal en is die nasionale pad in albei rigtings heropen. Tot dusver is geen klagtes nog teen die betogers ingedien nie, maar Pojie sê die normale verloop in so ŉ geval is dat die polisie openbare geweldpleging ondersoek. ŉ Video wat die ronde op sosiale media doen, wys hoe brandweermanne ŉ brandende vragmotor blus, vermoedelik by Mosselbaai. Inwoners van die township het vier jaar gelede ook gewelddadig betoog nadat die munisipaliteit onwettige elektrisiteitsverbindings afgesny het. Destyds het hulle polisievoertuie met klippe bestook en ook buitebande aan die brand gesteek, het Maroela Media berig. Tot 7 000 mense het aan die dae lange betogings deelgeneem. Pojie sê daar was intussen nog nie weer gewelddadige betogings oor dienslewering nie. Ratings Afrika, ŉ onafhanklike graderingsagentskap, het Mosselbaai en Swartland (gebaseer op Malmesbury) in April vanjaar aangewys as Suid-Afrika se beste plaaslike owerhede wat finansiële bestendigheid betref. “Dié hoog aangeskrewe munisipaliteite toon konsekwentheid [in die vyf jaar tot 2017] en het goed gevestigde finansiële beleide,” het die plaaslike koerant Mossel Bay Advertiser toe berig. “Hul begrotings is gegrond op gesonde finansiële strategieë vir die lang termyn.” Mosselbaai en Swartland is geloof vir hul amptenare se vaardighede, ervaring, finansiële dissipline en die gehalte van die plaaslike owerheid se bestuur onder die kundige bestuur van die plaaslike politieke leierskap. Ratings Afrika het Mosselbaai uitgesonder as ŉ munisipaliteit wie se finansiële bestuur so kerngesond is dat dit toereikende dienste kan lewer. Die meeste van die land se ander plaaslike owerhede se gradering was volgens die agentskap “skokkend”.